**OBRAZLOŽITEV:**

I. PREDMET UREJANJA (VSEBINA AKTA)

Pravilnik o pomembnejših dosežkih, pogojih in merilih za podelitev statusa nevladne organizacije v javnem interesu na področju varstva okolja se izda na podlagi drugega odstavka 237. člena Zakona o varstvu okolja (Uradni list RS, 44/22; v nadaljevanju ZVO-2) in na podlagi petega odstavka 6. člena Zakona o nevladnih organizacijah (Uradni list RS, št. 21/18; v nadaljevanju: ZNOrg). Drugi odstavek 237. člena ZVO2 določa, da podrobnejše pogoje in merila za ugotavljanje njihovega izpolnjevanja iz prvega odstavka 237. člena ZVO-2 predpiše minister s pravilnikom. Minister mora torej s pravilnikom predpisati pogoje, ki jih mora izpolnjevati nevladna organizacija (društvo, zavod ali ustanova), da se šteje, da s svojim delovanjem pomembno prispeva k varstvu okolja. Nevladna organizacija pomembno prispeva k varstvu okolja, če dejavno sodeluje pri varstvu okolja ali izvaja promocijo varstva okolja ali širi strokovno znanje na področju varstva okolja z izobraževanjem in vzgojo. Peti odstavek 6. člena ZNOrg določa, da ministri, pristojni za področja, na katerih nevladne organizacije delujejo, podrobneje določijo kriterije za izpolnjevanje pogoja izkazovanja pomembnejših dosežkov delovanja na področju v javnem interesu v zadnjih dveh letih pred vložitvijo vloge, če kriteriji niso določeni z zakonom.

II. PREDSTAVITEV PO VSEBINSKIH SKLOPIH

Naslovnik tega pravilnika so nevladne organizacije, ki delujejo na področju varstva okolja. Nevladna organizacija izkaže pomembnejše dosežke, pogoje in merila za podelitev statusa nevladne organizacije v javnem interesu na področju varstva okolja s svojim delovanjem na področju varstva okolja, če izvaja vsaj tri od naštetih dejavnosti:

* izobraževanje, usposabljanje, izvajanje seminarjev ali delavnic, razvijanje ali izvajanje programov za širjenje znanja o varstvu okolja;
* dopolnjevanje in razvijanje novih ali premalo izpostavljenih vsebin ali rešitev, razvoj primerov dobrih praks varstva okolja;
* promocija ciljev in načel varstva okolja, opozarjanje na probleme v okolju;
* spodbujanje aktivnosti in dialoga med udeleženci pri varstvu okolja;
* spodbujanje in ozaveščanje o pomenu zgodnjega in učinkovitega sodelovanja javnosti v postopkih priprave okoljskih aktov in predpisov;
* aktivno sodelovanje pri oblikovanju okoljskih politik, predpisov ali drugih ukrepov na državni, regionalni, lokalni ravni ali v tujini;
* zbiranje okoljskih podatkov, raziskave in analize le teh;
* strokovno svetovanje glede varstva okolja;
* priprava in izdajanje strokovne literature, publikacij ali periodičnih izdaj o varstvu okolja.

Dejavnosti se štejejo za izkazane, če nevladna organizacija predloži materialna dokazila, da je bila dejavnost izvedena najmanj sedemkrat v koledarskem letu. Nevladna organizacija izkazuje pomembnejše dosežke, pogoje in merila s poročilom iz prve alineje drugega odstavka 8. člena Zakona o nevladnih organizacijah (Uradni list RS, št. 21/18) in z drugimi dokazili, ki izkazujejo izpolnjevanje posameznega dosežka, pogoja in merila po tem pravilniku.

III. PREHODNI REŽIM

Z dnem začetka veljavnosti tega pravilnika preneha veljati Pravilnik o podrobnejših pogojih in merilih za pridobitev statusa nevladne organizacije na področju varstva okolja, ki deluje v javnem interesu (Ur. L. RS, št. 34/14 in 44/22), upravni postopki pridobitve statusa nevladne organizacije, ki deluje na področju varstva okolja in postopki pregleda obdobnih poročil nevladnih organizacij, ki delujejo na področju varstva okolja, se končajo po tem pravilniku.

IV. ZAČETEK VELJAVNOSTI

Ta pravilnik začne veljati petnajsti dan po objavi v Uradnem listu Republike Slovenije.

*Osnutek*

Na podlagi drugega odstavka 237. člena Zakona o varstvu okolja (Uradni list RS, 44/22) in na podlagi petega odstavka 6. člena Zakona o nevladnih organizacijah (Uradni list RS, št. 21/18), izdaja minister za okolje in prostor

PRAVILNIK

**o pomembnejših dosežkih, pogojih in merilih za podelitev statusa nevladne organizacije v javnem interesu na področju varstva okolja**

**1. člen**

**(vsebina pravilnika)**

Ta pravilnik predpisuje pomembnejše dosežke, pogoje in merila, ki jih mora izpolniti nevladna organizacija za podelitev statusa nevladne organizacije v javnem interesu na področju varstva okolja in da se šteje, da s svojo dejavnostjo pomembno prispeva k varstvu okolja.

**2. člen**

**(kriteriji za izkazovanje pomembnejših dosežkov, pogojev in meril)**

Nevladna organizacija izkaže pomembnejše dosežke, pogoje in merila za podelitev statusa nevladne organizacije v javnem interesu na področju varstva okolja s svojim delovanjem na področju varstva okolja, če izvaja vsaj tri od naštetih dejavnosti:

* izobraževanje, usposabljanje, izvajanje seminarjev ali delavnic, razvijanje ali izvajanje programov za širjenje znanja o varstvu okolja;
* dopolnjevanje in razvijanje novih ali premalo izpostavljenih vsebin ali rešitev, razvoj primerov dobrih praks varstva okolja;
* promocija ciljev in načel varstva okolja, opozarjanje na probleme v okolju;
* spodbujanje aktivnosti in dialoga med udeleženci pri varstvu okolja;
* spodbujanje in ozaveščanje o pomenu zgodnjega in učinkovitega sodelovanja javnosti v postopkih priprave okoljskih aktov in predpisov;
* aktivno sodelovanje pri oblikovanju okoljskih politik, predpisov ali drugih ukrepov na državni, regionalni, lokalni ravni ali v tujini;
* zbiranje okoljskih podatkov, raziskave in analize le teh;
* strokovno svetovanje glede varstva okolja;
* priprava in izdajanje strokovne literature, publikacij ali periodičnih izdaj o varstvu okolja.

Dejavnosti iz prejšnjega odstavka se štejejo za izkazane, če nevladna organizacija predloži materialna dokazila, da je bila dejavnost izvedena najmanj sedemkrat v koledarskem letu.

**3. člen**

**(izkazovanje pomembnejših dosežkov, pogojev in meril)**

Nevladna organizacija izkazuje pomembnejše dosežke, pogoje in merila s poročilom iz prve alineje drugega odstavka 8. člena Zakona o nevladnih organizacijah (Uradni list RS, št. 21/18) in z drugimi dokazili, ki izkazujejo izpolnjevanje posameznega dosežka, pogoja in merila po tem pravilniku.

**PREHODNA IN KONČNA DOLOČBA**

**4. člen**

**(prehodna določba)**

Z dnem začetka veljavnosti tega pravilnika preneha veljati Pravilnik o podrobnejših pogojih in merilih za pridobitev statusa nevladne organizacije na področju varstva okolja, ki deluje v javnem interesu (Uradni list RS, št. 34/14 in 44/22), upravni postopki pridobitve statusa nevladne organizacije, ki deluje na področju varstva okolja in postopki pregleda obdobnih poročil nevladnih organizacij, ki delujejo na področju varstva okolja, se končajo po tem pravilniku.

**5. člen**

**(končna določba)**

Ta pravilnik začne veljati petnajsti dan po objavi v Uradnem listu Republike Slovenije.

Št.

Ljubljana, dne

EVA 2023-2550-0002

|  |  |
| --- | --- |
|  | Uroš Brežan  Minister  za okolje in prostor |